Tirni n Yiɣallen Inemlayen (F.F.S) n useggas n 1963, ur telli ara d amussu aɣelnaw, lamaɛna tegma deg wannar n tsertit akked ugdud, tettḥulfu s uttekki ɣer yiwet n temnaḍt d tulmist. Aḥulfu-agi i yeǧǧan Tirni n Yiɣalen Inemlayen (F.F.S) ad tili , u ad d-tban , amussuagi n tsertit yefka-as afud i uḥulfu s tmaziɣt , mebla ma yexddem ula d yiwen n umahil aserti neɣ asnaktan s lebɣi-is, ɣef tmagit n tmaziɣt. Ad d-naf diɣen yiwen n ugraw, merra d ilmeẓyen deg tnekkra-nni i yeselḥa Aït Ahmed : aṭas « seg Yimaziɣen-iɣelnawen » ḥeḍṛen i taluft-nni n 1949 : Belaid Aït Medri, Mohand Amokrane Hadag… ur nezmir ara ad nefhem i wacu kra n yemdanen ttaran iman-nsen di rrif am Bessouad Mohand Arab (yiwen seg yimekfuḍa (animateur) igejdanen n Ugraw n Yimaziɣen ara d-ibanen sya ɣer zdat) alama ncudd-itt ɣer tallit-nni n tnekkra n Tirni n Yiɣallen Inemlayen (F.F.S). Taneggarut-agi llan deg-s Imesmuzzuɣen n tidet, kecmen Tirni n yiɣallen Inemlayen, sakin mi yeɣli umussu-nninsen ukin-d, ufan-d iman-nsen ilaq ad d-snulfun amussu amaziɣ d ilelli u ɛinani.